_ “ვარდების რევოლუციით” ნაციონალების მოსვლისთანავე, მსუყე სკამების გადანაწილება მოხდა, რა დროსაც, გია ბარამიძე შს-ს მინისტრი გახდა. ბარამიძე “მოქალაქეთა კავშირის” ერთ-ერთი აქტიური წარმომადგენელი იყო და იქ ჟვანიას კადრად მოიაზრებოდა, მიხეილ მაჭავარიანთან, ხათუნა გოგორიშვილთან, გიგი წერეთელთან ერთად. შევარდნაძის დროს კი ბარამიძე პარლამენტის თავდაცვისა და უშიშროების კომიტეტის თავმჯდომარე გახლდათ. ამ დროს მოხდა პანკისის ხეობაში გარკვეული პროცესებიც, რაშიც მაღალჩინოსნებიც იყვნენ ჩართული და იქ მყოფ ბოევიკებსაც ისინი იცავდნენ. ახლა არ ჩამოვყვები, რა ურთიერთობები ჰქონდა თითოეულ მათგანს ამ ჯგუფების მეთაურებთან, თუმცა ვიტყვი, რომ ერთ-ერთი მთავარი პირი ასეთ საქმეებში გახლდათ გია ბარამიძე. ბაქოში იყო ვაჰაბისტების ორგანიზაცია, რომელსაც აბუფ-აფლახტარი ხელმძღვანელობდა. გვქონდა ინფორმაცია, რომ ამ ადამიანს შეხვდა ბარამიძე და აბუფ-აფლახტარმა მას გადასცა საკმაოდ სოლიდური თანხა იმისთვის, რომ პატრონაჟი გაეწია პანკისის ხეობაში მყოფი ვაჰაბისტებისა და ტერორისტებისთვის, რომლებიც საქართველოს წინააღმდეგ იბრძოდნენ. რაც პანკისში მოხდა, ყველაფერი მიზანმიმართულად იყო გაკეთებული. ბარამიძის ამ დანაშაულს რამდენიმე კუთხიდან უნდა შევხედოთ. პირველი კუთხე არის ის, რომ ის მოქმედებდა რუსული სპეცსამსახურების სქემით. რუსებს უნდა მისცემოდათ საბაბი და იმის თქმის საშუალება, რომ საქართველო ტერორისტებს, ბანდიტებს იფარავდა. ალბათ, გახსოვთ, რუსეთის დუმამ ამ დროს მიიღო კანონპროექტი, რომელიც უფლებას აძლევდა რუსებს, იმ ქვეყნებში, სადაც არიან ტერორისტები, რომლებმაც რუსეთის წინააღმდეგ გარკვეულ მოქმედებებში მიიღეს მონაწილეობა, თავიანთი ჯარები შეეყვანათ. შემდგომ, პანკისის ხეობის დაკარგვა ამის გაგრძელება იყო, რაშიც ბარამიძეს დიდი წვლილი აქვს შეტანილი.